ΚΑΝΟΝΙΣΜΟΣ (ΕΟΚ) αριθ. 2328/92 ΤΗΣ ΕΠΙΤΡΟΠΗΣ της 31ης Ιουλίου 1992 για την τροποποίηση του κανονισμού (ΕΟΚ) αριθ. 1201/89 περί λεπτομερειών εφαρμογής του καθεστώτος ενίσχυσης για το βαμβάκι

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ελλάδας, και ιδίως το πρωτόκολλο αριθ. 4 όσον αφορά το βαμβάκι, όπως τροποποιήθηκε τελευταία από τον κανονισμό (ΕΟΚ) αριθ. 4006/87 (1),

τον κανονισμό (ΕΟΚ) αριθ. 2169/81 του Συμβουλίου της 27ης Ιουλίου 1981 για τον καθορισμό των γενικών κανόνων του καθεστώτος της ενίσχυσης στο βαμβάκι (2), όπως τροποποιήθηκε τελευταία από τον κανονισμό (ΕΟΚ) αριθ. 2053/92 (3), και ιδίως το άρθρο 11,

Εκτιμώντας:

ότι στο άρθρο 7 του κανονισμού (ΕΟΚ) αριθ. 1201/89 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 2756/91 (5), προβλέπεται ιδίως ότι ενίσχυση ζητείται το αργότερο κατά την υποβολή της αίτησης για τη θέση του βαμβακιού υπό έλεγχο- ότι, για να διευκολυνθεί η εμπορία του βαμβακιού, πρέπει να προβλεφθεί η δυνατότητα να ζητείται η ενίσχυση μετά τη θέση του προϊόντος υπό έλεγχο- ότι για την τροποποίηση αυτή απαιτείται η προσαρμογή ορισμένων διατάξεων όσον αφορά την υποβολή της αιτήσεως ενισχύσεως και την αίτηση της θέσεως υπό έλεγχο καθώς και την πληρωμή προκαταβολής επί της ενισχύσεως- ότι πρέπει να προβλεφθεί, στην περίπτωση μικρής υπερβάσεως της προθεσμίας υποβολής της αιτήσεως, να μην υπάρχει ολική απώλεια της ενισχύσεως-

ότι με τον κανονισμό (ΕΟΚ) αριθ. 1964/87 του Συμβουλίου της 2ας Ιουλίου 1987 για την προσαρμογή του καθεστώτος ενίσχυσης για το βαμβάκι που καθιερώθηκε με το πρωτόκολλο αριθ. 4 της πράξης προσχώρησης της Ελλάδας (6), όπως τροποποιήθηκε τελευταία από τον κανονισμό (ΕΟΚ) αριθ. 2052/92 (7), εισήχθη καθεστώς μέγιστων εγγυημένων ποσοτήτων που περιλαμβάνει, ιδίως, σε ορισμένες περιπτώσεις, τη μεταφορά της μειώσεως της τιμής στόχου- ότι, για την καλή διαχείριση του καθεστώτος αυτού, πρέπει να διευκρινιστούν οι λεπτομέρειες αυτής της μεταφοράς-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λίνου και Κάνναβης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1201/89 τροποποιείται ως εξής:

1. Στο άρθρο 5 παράγραφος 3, προστίθεται το ακόλουθο εδάφιο:

"Εντούτοις, εάν η αίτηση ενισχύσεως έχει υποβληθεί:

- μεταξύ της 1ης και της 31ης Αυγούστου της περιόδου για την οποία ζητείται η ενίσχυση, η χορηγουμένη ενίσχυση είναι εκείνη που ισχύει στις 31 του προηγουμένου Ιουλίου, μειωμένη κατά 50 %,

- μετά τις 31 Αυγούστου της εν λόγω περιόδου, η αίτηση ενισχύσεως απορρίπτεται."

2. Το άρθρο 6 αντικαθίσταται από το ακόλουθο κείμενο:

"Άρθρο 6

Η μείωση της ενισχύσεως για μια συγκεκριμένη περίοδο:

- στην περίπτωση κατά την οποία η εκτιμωμένη παραγωγή της προηγουμένης περιόδου είναι χαμηλότερη από την πραγματική παραγωγή της ιδίας περιόδου, αυξάνεται κατά ποσό που αντιστοιχεί στο ήμισυ του ποσοστού της τιμής στόχου για την εν λόγω περίοδο, που λαμβάνεται διαιρώντας την απόκλιση μεταξύ των δύο αυτών ποσοτήτων με τη μέγιστη εγγυημένη ποσότητα της εν λόγω περιόδου,

- στην περίπτωση κατά την οποία η εκτιμωμένη παραγωγή της προηγουμένης περιόδου είναι ανώτερη από την πραγματική παραγωγή της ιδίας περιόδου, μειώνεται κατά ποσό που αντιστοιχεί στο ήμισυ του ποσοστού της τιμής στόχου της εν λόγω περιόδου, το οποίο λαμβάνεται διαιρώντας την απόκλιση μεταξύ των δύο αυτών ποσοτήτων με τη μέγιστη εγγυημένη ποσότητα της εν λόγω περιόδου.

Εντούτοις, για την προσαρμογή της ενίσχυσης δεν λαμβάνεται υπόψη το πρώτο 3 % που λαμβάνεται σύμφωνα με τον παραπάνω υπολογισμό. Για τον παραπάνω υπολογισμό λαμβάνονται υπόψη τα τρία πρώτα δεκαδικά ψηφία."

3. Η τρίτη φάση του άρθρου 7 παράγραφος 1 αντικαθίσταται από το ακόλουθο κείμενο:

"Υποβάλλεται, για κάθε συγκομιδή, μεταξύ της 1ης Ιουνίου που προηγείται της περιόδου για την οποία ζητείται η ενίσχυση και της 31ης Ιουλίου της εν λόγω περιόδου."

4. Στο άρθρο 7 παράγραφος 4, προστίθεται η ακόλουθη υποπερίπτωση:

"- την αναφορά στην αίτηση της θέσεως υπό έλεγχο εάν έχει ήδη υποβληθεί."

5. Στο άρθρο 9 παράγραφος 3, η τελευταία υποπερίπτωση αντικαθίσταται από το ακόλουθο κείμενο:

"- ανάλογα με την περίπτωση, η αναφορά στην αίτηση της ενισχύσεως που έχει υποβληθεί ή η ένδειξη ότι θα υποβληθεί αργότερα."

6. Στο άρθρο 9, η παράγραφος 8 αντικαθίσταται από το ακόλουθο κείμενο:

"8. Μετά την υποβολή της αίτησης για θέση υπό έλεγχο, τα κράτη μέλη χορηγούν στους ενδιαφερόμενους οι οποίοι υποβάλουν την αίτηση προκαταβολή επί της ενίσχυσης υπό τον όρο ότι έχει συσταθεί εγγύηση τουλάχιστον ίση με το ποσό της ενίσχυσης που θα καταβληθεί. Το ποσό της προκαταβολής ισούται με το ποσό της ενίσχυσης, ή, εάν η αίτηση της ενίσχυσης δεν έχει ακόμη υποβληθεί, με το ποσό της ενίσχυσης που ισχύει την ημέρα της θέσεως υπό έλεγχο. Στην τελευταία αυτή περίπτωση, η εγγύηση είναι τουλάχιστον ίση με το ποσό της προκαταβολής προσαυξημένη κατά 10 %. Η εγγύηση συνιστάται με έναν από τους τρόπους που αναφέρονται στο άρθρο 8 του κανονισμού (ΕΟΚ) αριθ. 2220/85. Η εγγύηση καταπίπτει κατ' αναλογία των ποσοτήτων για τις οποίες δεν πληρούται η υποχρέωση που αναφέρεται στο άρθρο 9 ή/και μέχρι του ποσού για το οποίο η καταβληθείσα προκαταβολή υπερβαίνει το ποσό της ενισχύσεως που θα χορηγηθεί."

7. Στο άρθρο 10 παράγραφος 1, οι όροι "για κάθε αίτηση ενίσχυσης" αντικαθίστανται από τους όρους "για κάθε παρτίδα".

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Σεπτεμβρίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Ιουλίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 377 της 31. 12. 1987, σ. 49. (2) ΕΕ αριθ. L 211 της 31. 7. 1981, σ. 2. (3) ΕΕ αριθ. L 215 της 30. 7. 1992, σ. 12. (4) ΕΕ αριθ. L 123 της 4. 5. 1989, σ. 23. (5) ΕΕ αριθ. L 264 της 20. 9. 1991, σ. 21. (6) ΕΕ αριθ. L 184 της 3. 7. 1987, σ. 14. (7) ΕΕ αριθ. L 215 της 30. 7. 1992, σ. 10.